Tehtävä aihekokonaisuudesta ”Ihmissuhteet ja moraalinen kasvu”: Arvojen huutokauppa

Erilaisten arvojen, arvovalintojen ja oman arvomaailman tunteminen ja pohdinta on edellytys ymmärtämään vieraita kulttuureja, käyttämään eettistä ajattelua ja toimimaan eettisesti vastuullisesti. Arvojen pohdintaa ei voi ohittaa elämänkatsomustiedon tunnilla, mutta erityisesti tämä teema sopii opetussuunnitelman perusteissa määriteltyyn sisältöalueeseen "Ihmissuhteet ja moraalinen kasvu" ja vielä tarkemmin määriteltynä vuosiluokkien 6-9 kurssiin "Etiikka ja hyvä elämä". Arvoihin ja etenkin omaan arvomaailmaan voidaan tutustua elämänkatsomustiedon tunnilla laatimani toiminnallisen tuokion "Arvojen huutokauppa" avulla. Mielestäni tuokio soveltuu parhaiten kahdeksannen ja yhdeksännen luokan oppilaille.

Toteutus

Oppilaat kirjoittavat ryhmissä paperille arvokkaina pitämiään asioita niin monia kuin vain keksivät. Asiat voivat olla materiaa tai ns. henkisiä arvoja. Tämän jälkeen pidetään luokassa leikkimielinen huutokauppa. Jokainen oppilas saa esimerkiksi kymmenen leikkirahaseteliä, jotka toimivat maksuvälineinä huutokaupassa. Kauppatavaroina ovat oppilaiden kirjoittamat arvot, jotka laitetaan kaupan yksitellen. Eniten leikkirahoja tarjoava voi lunastaa arvon itselleen. Kun ostajilla ei enää ole rahaa tai kun kaupattavat arvot loppuvat, huutokauppa päättyy. Koska rahaa ei ole ostajalla yllin kyllin ja samoja arvoja ei välttämättä ole useita kaupan, oppilas joutuu tekemään valintoja arvojen välillä sekä rahamäärän ja arvon välillä. Huutokaupan jäljiltä jollakin oppilaalla saattaa olla vain yksi arvo, mutta todennäköisesti sitäkin arvokkaampi hänelle itselleen ja jollakin oppilaalla useita. Lopuksi on tärkeää vielä käydä yhdessä läpi huutokaupan lopputulos. Jokainen esittelee huutamansa arvot muille ja kertoo samalla perustelut, miksi päätyi juuri niihin. Samalla voidaan yhdessä myös pohtia, jäikö joitakin arvoja ostamatta ja miksi tai miksi jotkin arvot olivat mahdollisesti suositumpia kuin toiset.

Arvoihin tutustumista voidaan jatkaa myös teoreettisemmalle tasolle. Oppilaat voivat ryhmissä jakaa tunnin alussa kirjatut arvot erilaisiin ryhmiin ja ennen kaikkea miettiä perustelut ryhmittelyille. Oppilaat eivät välttämättä osaa antaa ryhmille teoreettisia nimityksiä (kuten materia, itseisarvo, välinearvo jne.), mutta opettaja voi tuoda käsitteet esiin, ja ryhmittelyjä esiteltäessä voidaan yhdessä sijoittaa käsitteitä oikeisiin ryhmiin tai tarvittaessa tehdä uusia arvoryhmiä.

Tavoitteet

Tavoitteena on, että oppilas miettii, mitkä ovat hänelle tärkeitä arvoja ja miksi. Yhtälailla tavoitteena on, että oppilas oppii ymmärtämään, että on olemassa hänen omasta arvostuksistaan poikkeavia arvojärjestyksiä. Tavoiteltavaa myös on, että oppilas oppii arvoihin liittyviä peruskäsitteitä. Tehtävä edistää kaikkia perusopetuksen opetussuunnitelman perusteissa elämänkatsomustiedon vuosiluokille 6-9 asetettujen tavoitteiden toteutumista.